Anjing paria India

**Anjing paria India**, ***Indie dog***, **anjing paria Asia Selatan**, atau ***desi kutta***, ialah satu *[[baka tempatan|landrace]]* anjing yang asli di subbenua India. Ia mempunyai telinga tegak, kepala berbentuk baji, dan ekor melengkung. Ia mudah dilatih dan kerap digunakan sebagai anjing pengawal dan anjing polis. Anjing ini ialah contoh kelompok anjing purba yang dikenali sebagai *[[pye-dog]]*. Terdapat bukti arkeologi bahawa anjing ini hadir di perkampungan India seawal 4,500 tahun lalu.

Walaupun kebanyakan anjing jalanan di subbenua India sebenarnya merupakan *pye dog* India, nama untuk baka ini kerap salah digunakan untuk merujuk semua anjing terbiar bandar Asia Selatan walaupun pada hakikatnya sesetengah anjing bebas merantau di subbenua India tidak memadani "jenis paria" dan mungkin bukan anjing peribumi tulen tetapi sebaliknya baka kacuk, terutamanya di sekeliling lokasi bekas petempatan penjajah Eropah di India, kerana percampuran dengan baka anjing Eropah.

## Penampilan
Ia ialah anjing bersaiz sederhana dengan binaan segi empat sama hingga segi empat tepat sedikit dan lapis bulu pendek. Anjing ini mempunyai lapis bulu ganda, lapis bulu atas kasar dan lapis bulu bawah lembut. Warna yang paling lazim diperhatikan merupakan perang, daripada perang gelap hingga perang kemerah-merahan, dengan tanda-tanda putih atau tanpa tanda-tanda putih. Hitam padu adalah jarang, tetapi sesetengah anjing berwarna *pie*. Lapis bulu bercahaya warna, *brindle*, putih padu, dan tompok jenis *dalmatian* tidak pernah terlihat dalam populasi-populasi tulen. Ini mungkin tanda percampuran dengan baka moden, kerana ini hanya terlihat pada anjing di bandar dan di tapak lain yang mengalami pengenalan anjing tidak asli.

Kepalanya bersaiz sederhana dan berbentuk baji. Muncungnya runcing dan sama panjang atau lebih panjang sedikit berbanding dengan kepala. Lehernya adi dan sukuan hadapannya tegak. Sukuan belakang pula bersudut minimum. Ligasannya pendek. Matanya berbentuk badam dan berwarna perang gelap. Telinganya terangkat tegak-tegak dan runcing pada hujungnya, dengan pangkal lebar, terletak rendah-rendah pada kepala, dan ekornya melingkar dan terangkat tinggi-tinggi apabila teruja.

## Nama

Nama baka ini diberikan semasa Raj British di India sempena suku Paria Kepresidenan Madras. Daripada perkataan bahasa Inggeris India *pye* atau *paë* dan perkataan bahasa Hindi *pāhī* yang memaksudkan "orang luar", anjing paria India kadang-kadang dirujuk sebagai *pye dog* (juga dieja *pie dog* atau *pi dog*) dan anjing asli India. Ia lebih dikenali sebagai *desi kutta* atau *desi dog* (yang diterbitkan daripada perkataan bahasa Hindi-Urdu *[[desi]]*, yang memaksudkan "asli"), serta *Indi-dog* atau *In-dog* (dengan pelbagai ejaan). Ia dirujuk dalam karya Rudyard Kipling sebagai "anjing paria kuning".

## Sejarah

Anjing paria India ialah *[[baka tempatan|landrace]]* autokton purba yang terdapat di serata India, Pakistan, Bangladesh, Afghanistan, Nepal, Sri Lanka, dan malah menjangkau Asia Selatan. Tengkorak anjing mirip paria ditemukan di tapak Harappa Mohenjo-daro dan seni batu prasejarah yang menggambarkan seekor anjing daripada jenis serupa telah ditemukan di pelindung batuan Bhimbetka. Ini ditampilkan dalam filem National Geographic Channel, *Search for the First Dog*, bersama-sama dengan jenis purba lain, seperti anjing Kanaan dari Masyrik dan dingo Australia.

*Pye dog* India diperkenalkan ke Kepulauan Andaman dengan pengasasan jajahan tahanan di sana, setelah sebelum itu anjing tidak pernah dikenali oleh orang asli Andaman.

Walaupun anjing paria India sangat cerdas dan mudah dilatih, baka ini sengaja direndah-rendahkan semasa Raj British oleh para saudagar yang berhajat untuk menjual baka asing mereka di dalam negara itu. Kepopularannya di Barat dalam beberapa tahun kebelakangan ini, walau bagaimanapun, telah menyebabkan beratus-ratus anjing dieksport keluar dari subbenua India.

Pada tahun 2015, piawaian baka diterbitkan dalam *Indian Kennel Gazette*, terbitan Kennel Club of India, dan anjing ini telah diiktiraf oleh Persatuan Anjing Primitif dan Peribumi (PADS), iaitu sebuah kumpulan penggemar sedunia yang berpangkalan di Amerika Syarikat.

Sesetengah orang dalam masyarakat memandang anjing ini sebagai risiko dengan mengutip peningkatan populasinya di India dalam beberapa tahun kebelakangan ini. Mereka menganggap anjing ini sebagai ancaman dan gangguan kerana sentiasa menyalak dan menggigit orang. Bilangan gigitan anjing dan kematian akibat serangan anjing semakin meningkat pada setiap tahun. Memandangkan anjing ini sebahagian besarnya tidak divaksin, ia kerap membawa rabies. Hanya segelintir wilayah pulau di India, contohnya, Kepulauan Andaman dan Nicobar bebas daripada rabies walaupun mempunyai populasi anjing paria. Anjing paria India ialah salah satu baka anjing tertua yang wujud kini.

## Perangai
Anjing paria India sangat berwaspada dan sosial. Ia digunakan sebagai anjing pengawal dan anjing polis, kerana sangat teritorial dan defensif. Ia memerlukan sosialisasi baik semasa muda dan bertahan dengan baik dengan keluarga dan kanak-kanak jika diberi pergaulan sedemikian. Ia amat cerdas dan mudah dilatih; oleh yang demikian, doktor haiwan Premlata Choudhary menyatakan bahawa "*desi dog* adalah jauh lebih cerdas dan tahan lasak berbanding dengan kebanyakan anjing berpedigri yang untuknya orang membelanjakan sedemikian banyak wang."

## Kesihatan
Sebagai baka yang ber-evolusi secara semula jadi, ia mempunyai sangat sedikit kebimbangan kesihatan dan bertahan hidup dengan penyelenggaraan minimum dalam iklim sesuai. Kulitnya memerlukan sangat sedikit pendandanan dan anjing ini sendiri agak bersih. Ia mempunyai sedikit bau badan. Penyakit kesihatan genetik seperti displasia pinggul adalah amat jarang, kerana tiada pembiakbakaan dalam dan gen-gen dominan yang membantu kemandiriannya dipilih secara semula jadi seiring dengan masa. Kebanyakan kematian berlaku akibat kemalangan di jalan raya dan di landasan kereta api, kebuluran, minum air tercemar, tumor pada badan, gigitan ular, atau bahaya daripada manusia.

## Galeri

Indie Dog.jpg|*Indie dog* bela jinak
Indog Pune Stray.jpg|Anjing paria terbiar di India
Indian Pariah Dog named Scratchy standing.jpg|Anjing paria
Nibri and jhibri.jpg|Anak anjing


## Lihat juga
* Senarai baka anjing
* Senarai baka anjing dari India
* Aloka
* Anjing Telom
* Anjing pemburu Sinhala
* Lembu terbiar
* Rusuhan Anjing Bombai

## Catatan

## Rujukan

## Pautan luar

* 
* 
* 
*